**Regnskabsfører / bogholder til**

**Det Fælles Regnskabskontor i Silkeborg og Skanderborg Provstier**

Det Fælles Regnskabskontor i Silkeborg og Skanderborg Provstier søger en ny kollega fra 1.6.2024 eller snarest muligt.

Vi understøtter og udfører opgaver inden for økonomi og regnskab for et antal menighedsråd i Skanderborg og Silkeborg kommuner, bl.a. løn, regnskab, bogføring, budgetlægning og rådgivning på området.

Arbejdssted bliver med udgangspunkt i Silkeborg, hvor vi har arbejdspladser i sammenhæng med Silkeborg Provstikontor ved Torvet i Silkeborg by. Der er efter aftale mulighed for hjemmearbejdsplads og desuden en arbejdsplads til rådighed i Skanderborg.

Stillingen er på 37 timer pr. uge. Deltidsansættelse er vi åbne overfor.

**Vi tilbyder**

* Varierede opgaver og fleksible arbejdstider, som vi aftaler nærmere.
* Kontorarbejdsplads i fælles kontor med 3 regnskabskolleger i Silkeborg midtby
* Du vil blive oplært af en erfaren kollega, hvis du ikke har erfaring med kirkeregnskaber.

**Din profil**

* Regnskabsuddannet med erfaring, f.eks. som revisorassistent, kordegn, bogholder, regnskabsfører fra offentlig eller privat viksomhed.
* Erfaring med lønbehandling, herunder indhentning af refusion i virk.dk
* Flair for at anvende IT, dygt til Excel-regneark og kan formidle talmateriale på en overskuelig måde
* Formulerer sig godt og flydende på dansk i skrift og tale
* Arbejder struktureret og selvstændigt og har en tålmodig tilgang til samarbejdet med menighedsråd og ansatte
* Går til opgaverne med engagement og godt humør og beder om hjælp, når du har brug for det

Ansættelsen vil være omfattet af Fællesoverenskomsten mellem Finansministeriet og CO10 – Centralorganisationen af 2010 og Organisationsaftale mellem Kirkeministeriet og CO10 – Centralorganisationen af 2010 for kirkefunktionærer med kerneopgaver som henholdsvis kordegn, sognemedhjælper/kirke- og kulturmedarbejder eller kirkemusiker og det tilhørende protokollat for kordegne. Aftalerne kan ses på [www.folkekirkenspersonale.dk](http://www.folkekirkenspersonale.dk).

Nuværende tjenestemandsansatte kordegne har ret til at bevare deres tjenestemandsstatus ved ansættelse med direkte overgang fra en lignende stilling inden for folkekirken. Der skal i så fald ske en klassificering af stillingen.

Stillingen er indplaceret i løngruppe 2. Årslønnen aftales indenfor intervallet kr. 303.863 – 402.618 kr. årligt. Der er rådighedsforpligtelse til stillingen og rådighedstillægget udgør årligt 36.051 kr. som tillægges årslønnen. Der betales desuden et OK-tillæg på 869 kr. årligt. Alle tal opgivet i nutidskroner for en fuldtidsstilling 37 timer pr. uge. Herudover får du en 18% fuld arbejdsgiverbetalt pensionsordning.

Løn og tillæg kvoteres i overensstemmelse med ansættelsesgraden.

Aftale om indplacering i lønintervallet indgås mellem Bestyrelsen for Det Fælles Regnskabskontor og Danmarks Kordegneforening.

Regnskabsføreren ansættes af Bestyrelsen for Det fælles Regnskabskontor.

Nærmere oplysninger om stillingen kan fås ved henvendelse til bestyrelsesformand Niels-Erik Sørensen, telefonnummer: 21 40 22 47.

Bestyrelsen skal oplyse, at der vil blive indhentet referencer samt straffeattest.

Ansøgningen og CV med relevante bilag sendes pr. email mrk. ”Ansøgning regnskabsfører 2024” til: 3094fortrolig@sogn.dk

Ansøgningen skal være bestyrelsen i hænde senest den **25.04.24 kl. 12.00.**

Ansættelsessamtaler afholdes løbende fra uge 17.

Vi glæder os til at modtage din ansøgning.